b'\n_START_ARTICLE_\nEdi \xc5\xbderjal\n_START_SECTION_\n\xc5\xbdivljenje in delo\n_START_PARAGRAPH_\nEdi (Edvard) \xc5\xbderjal (Zerial), sin Viktorja \xc5\xbderjala in Marije Maslo, se je rodil 5. 10. 1940 v tr\xc5\xbea\xc5\xa1kem predmestju, v Rojanu. Tukaj je tudi obiskoval slovensko osnovno \xc5\xa1olo. Srednjo \xc5\xa1olo je obiskoval pri Svetem Jakobu v Trstu (1951\xe2\x80\x931955), nato slovenski znanstveni licej (1955\xe2\x80\x931962), kjer ga je risanja u\xc4\x8dil A. \xc4\x8cernigoj, pri njem je opravil \xc5\xa1e zasebni te\xc4\x8daj, izpopolnjeval se je v linorezu in figuraliki pri Ninu Periziju (1970-1971) ter lesorezu na mednarodnem te\xc4\x8daju za grafiko poleti 1971 v Urbinu. Vmes je za\xc4\x8del \xc5\xa1tudij na prirodoslovni fakulteti univerze v Trstu, a ga ni kon\xc4\x8dal. V letih 1970\xe2\x80\x931972 je pou\xc4\x8deval likovno vzgojo na slovenskih srednjih \xc5\xa1olah, nato se v Trstu zaposlil pri Ente di patrocinio e assistenza ai coltivatori agricoli (pokrajinski urad za socialno skrbstvo neodvisnih kmetovalcev), kjer je postal ravnatelj. Od leta 2003 je vpokojen. Leta 1970 je z Robertom Kozmanom, Frankom Volkom, Deziderijem \xc5\xa0varo, Borisom Zulianom in Frankom Vecchietom ustanovil t. i. Grupo U. Od 1983\xe2\x80\x931985 je \xc5\xa1tudiral na grafi\xc4\x8dni \xc5\xa1oli Carlo Sbis\xc3\xa0 v Trstu. Bil je tudi med ustanovitelji tr\xc5\xbea\xc5\xa1ke skupine grafikov Gruppo associativo incisori - Trieste leta 1987. Soustanovitelji te skupine pa so bili Franco Degrassi, Renata De Mattia, Maura Israel in Bruno Ponte. Leta 1979 je bil izvoljen v pokrajinski svet Slovenske skupnosti, od 1987 je \xc4\x8dlan \xc5\xa1kofijske komisije za cerkveno umetnost, kjer je od leta 2011 tudi podpredsednik._NEWLINE_Poklicno se je posve\xc4\x8dal vpra\xc5\xa1anjem tr\xc5\xbea\xc5\xa1kega kmetijstva, v prostem \xc4\x8dasu pa slikanju. V zgodnjih letih je delal predvsem v oljni tehniki, pozneje se preusmeril v grafiko: linorez, lesorez, monotipija, jedkanica v akvatinti. Pre\xc5\xa1el je ve\xc4\x8d ustvarjalnih faz, npr. cikel kra\xc5\xa1kih portalov, ki ka\xc5\xbeejo na njegovo skrb za ohranitev slovenske kulturne dedi\xc5\xa1\xc4\x8dine; skrivnostni, nenavadni znaki in pisave (najve\xc4\x8dkrat glagolica) na primorskih arhitekturah, cerkvenih stenah in kamnose\xc5\xa1kih \xc4\x8dlenih. Zadnja leta se posve\xc4\x8da predvsem akvarelom in kola\xc5\xbeu. Od 1969 zelo veliko razstavlja samostojno ali skupinsko doma in na tujem. Likovno je 1987 opremil kapelico \xc5\xa1olskih sester v Ricmanjih pri Trstu. V Ricmanjah krasi njegova vitra\xc5\xbea tudi pro\xc4\x8delje va\xc5\xa1ke cerkve. Izdelal je tudi na\xc4\x8drte za vitra\xc5\xbee cerkev v Bazovici in na Repentabru. Opremil je oltar kapele Marijani\xc5\xa1\xc4\x8da na Op\xc4\x8dinah pri Trstu. Postavil je gledali\xc5\xa1ke scene za ve\xc4\x8d gledali\xc5\xa1kih predstav. Ri\xc5\xa1e pa tudi plakate za Slovensko skupnost, osnutke za plakate, diplome in podobno._NEWLINE__NEWLINE_Bibliografija: Arte Oggi \xe2\x80\x93C.I.D.A.C. Editore 1988_NEWLINE_Arte Italiana Contemporanea \xe2\x80\x93 Casa editrice \xe2\x80\x9cLa Ginestra\xe2\x80\x9d1989_NEWLINE_Marjan Brecelj \xe2\x80\x93 Slovenski Biografski leksikon \xe2\x80\x93 Ljubljana 1991_NEWLINE_Verena Kor\xc5\xa1i\xc4\x8d \xe2\x80\x93 Primorski slovenski biografski leksikon-Gorizia 1992_NEWLINE_Marko Vuk \xe2\x80\x93 Edi \xc5\xbderjal grafike in akvareli \xe2\x80\x93 Tolminska muzejska zbirka 1996_NEWLINE_C.H.Martelli \xe2\x80\x93 Dizionario degli Artisti di Trieste, dell\xe2\x80\x99Isontino,dell\xe2\x80\x99Istria e della Dalmazia 1996_NEWLINE_C.H.Martelli \xe2\x80\x93 Dizionario degli Artisti di Trieste, dell\xe2\x80\x99Isontino, dell\xe2\x80\x99Istria e della Dalmazia \xe2\x80\x93 2001_NEWLINE_C.H.Martelli \xe2\x80\x93 Dizionario degli Artisti di Trieste, dell\xe2\x80\x99Isontino, dell\xe2\x80\x99Istria e della Dalmazia \xe2\x80\x93 2009'